ડિરેક્ટર સિદ્ધાર્થ આનંદની હૃતિક રોશન-ટાઈગર શ્રોફ સ્ટારર ફિલ્મ ‘વૉર’માં આ ડાયલોગ બોલાય છે તેની માંડ પાંચ-સાત મિનિટ પહેલાં આપણા દેશી ટોમ ક્રૂઝે એક વ્યક્તિને જેર કરવા માટે ભારતીય વાયુસેનાનું આખે આખું (ચાર એન્જિનવાળું બોઈંગ ગ્લોબમાસ્ટર-3) કાર્ગો વિમાન, તેમાં રહેલા સંખ્યાબંધ સૈનિકો અને માલસામાન સાથે ફૂંકી માર્યું છે (વેલ, આ સ્પોઈલર નથી, બલકે આ આખું મુવી પોતે જ ‘સ્પોઈલર-મૂડ સ્પોઈલર’ની કેટેગરીમાં આવે એવું છે! ). ફિલ્મનો હીરો દેશ માટે દેશના જ નિર્દોષ સૈનિકોનો ભાજીમૂળાની જેમ ખાત્મો કરી રહ્યો હોય ને ટેક્સપેયરોનાં પૈસામાંથી આવતી મોંઘીદાટ ડિફેન્સ સામગ્રીનો કચ્ચરઘાણ વાળી રહ્યો હોય, ત્યારે તમે ઓડિયન્સ પાસેથી દેશભક્તિના ઈમોશનની અપેક્ષા રાખો એ કોઈ કાળે હજમ થાય એવું નથી.